चंडीगढ़. लंदन ओलंपिक्स में वॉक में हिस्सा ले चुके चंडीगढ़ के बलजिंदर सिंह अब मॉस्को में वॉक करेंगे। उनका सेलेक्शन वल्र्ड एथलेटिक्स चैंपियनशिप के लिए हुआ है। 10 जुलाई से होने वाली इस चैंपियनशिप में बलजिंदर 20 किलोमीटर वॉक करेंगे। 26 साल के बलजिंदर इन दिनों बेंगलुरु में नेशनल कैंप में हिस्सा ले रहे हैं।
शुक्रवार देर रात मॉस्को के लिए क्वालिफाई करने वालों की लिस्ट एथलेटिक्स फेडरेशन ने जारी की। बलजिंदर से फोन पर हुई बातचीत में उन्होंने बताया- इस बार कोई गलती बर्दाश्त नहीं होगी। ओलंपिक बड़ा टूर्नामेंट था, जिसके लिए मेरा अनुभव कम था।
मैं 57 एथलीट्स में 43वें नंबर पर आया। वजह थी टूर्नामेंट से पहले हार्ड ट्रेनिंग और ज्यादा सॉना बाथ लेना। इस वजह से मेन इवेंट से पहले ही शरीर में वीकनेस आ गई और प्रदर्शन उम्मीद के मुताबिक नहीं रहा। इस बार ऐसी चूक नहीं होगी। वर्ल्ड एथलेटिक्स चैंपियनशिप में इंडिया को मेडल दिलाने के लिए लगातार ट्रेनिंग कर रहा हूं। मैं रोजाना 6 घंटे से ज्यादा अभ्यास कर रहा हूं। हम सुबह 5.30 से 8.30 बजे तक अभ्यास करते हैं जबकि शाम का ट्रेनिंग सेशन 4.30 से 7.30 तक होता है।
नेशनल कोच डॉ. आर गांधी हमें इसके लिए तैयार कर रहे हैं। मैं मॉस्को पहले जा चुका हूं और वहां के क्लाइमेट से वाकिफ हूं। अब पता है कि टूर्नामेंट से पहले किस प्रकार की सावधानियां बरतनी हैं।
awa_Deva hin_Deva hin_Deva hin_Deva